*ՆԱԽԱԳԻԾ*

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

Ո Ր Ո Շ ՈՒ Մ

«\_\_\_\_\_» \_\_\_\_\_\_\_\_\_\_\_ 2020 թվականի N\_\_\_- Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ

ՄԱՅԻՍԻ 7-Ի N712-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ԵՎ ԺԱՄԿԵՏ ՍԱՀՄԱՆԵԼՈՒ ՄԱՍԻՆ

Հիմք ընդունելով «Նորմատիվ իրավական ակտերի մասին» օրենքի 33-րդ հոդվածի 1-ին մասի 1-ին կետը և 34-րդ հոդվածի 1-ին մասը՝ Հայաստանի Հանրապետության կառավարությունը *որոշում է.*

1. Հայաստանի Հանրապետության կառավարության 2020 թվականի մայիսի 7-ի «Հայաստանի Հանրապետության կառավարության 2019 թվականի դեկտեմբերի 26-ի N1919-Ն որոշման մեջ փոփոխություններ ու լրացումներ կատարելու և Հայաստանի Հանրապետության 2020 թվականի պետական բյուջեով նախատեսված հատկացումների հաշվին աղետի գոտու բնակավայրերում երկրաշարժի հետևանքով անօթևան մնացած ընտանիքների բնակարանային ապահովման պետական աջակցության միջոցառումները հաստատելու մասին»N712-Ն որոշման 2-րդ կետի 2-րդ ենթակետում կատարել հետևյալ փոփոխությունները.

1) «ա» պարբերության մեջ «968,705.5» թիվը փոխարինել «964,896.2» թվով, «55» թիվը փոխարինել «54» թվով, «967,990.5» թիվը փոխարինել «964,194.2» թվով, «715.0» թիվը փոխարինել «702.0» թվով.

2) «բ» պարբերության մեջ «19,319.5» թիվը փոխարինել «23,128.8» թվով, «4» թիվը փոխարինել «5» թվով:

2. Սահմանել, որ Հայաստանի Հանրապետության կառավարության 2020 թվականի մայիսի 7-ի N712-Ն որոշման 2-րդ կետի 2-րդ ենթակետի «բ» պարբերությամբ նշված ընտանիքներից՝ ընտանիքի կազմում տեղի ունեցած փոփոխության արդյունքում, բնակելի տների կառուցման հավակնող ընտանիքների ցուցակից բնակարանի գնման վկայագիր (այսուհետ՝ վկայագիր) ստացող ընտանիքների ցուցակ փոխադրված մեկ անձի՝ Հայաստանի Հանրապետության Շիրակի մարզի Մարմաշեն համայնքի Շիրակ բնակավայրի բնակիչ Զարուհի Սանդրոյի Մինասյանի համար՝

1) կիրառելի չեն Հայաստանի Հանրապետության կառավարության 2020 թվականի մայիսի 7-ի N712-Ն որոշման 11-րդ կետի 1-ին ենթակետի «ա» և «բ» պարբերություններով սահմանված ժամկետները,

2) վկայագիր ստանալու նպատակով Հայաստանի Հանրապետության Շիրակի մարզպետին դիմում ներկայացնելու ժամկետ է սահմանվում 2020 թվականի դեկտեմբերի 15-ը, իսկ տրամադրվող վկայագրում բնակարանի (բնակելի տան) ձեռքբերման ժամկետ է ամրագրվում վկայագիրն ստանալու օրվանից 6 ամիս՝ առանց ժամկետի երկարաձգման հնարավորության:

3. Սահմանել, որ սույն որոշման 2-րդ կետի 2-րդ ենթակետում նշված ժամկետում վկայագիր ստանալու համար Հայաստանի Հանրապետության Շիրակի մարզպետին դիմում չներկայացնելու, կամ տրամադրվող վկայագրից հրաժարվելու, կամ վկայագիր ստանալու, սակայն սույն որոշման 2-րդ կետի 2-րդ ենթակետում նշված ժամկետում բնակարան (բնակելի տուն) ձեռք չբերելու դեպքում սույն որոշման 2-րդ կետում նշված անձի բնակարանային խնդրի լուծման նկատմամբ ՀՀ կառավարության 2020 թվականի մայիսի 7-ի N712-Ն որոշման 2-րդ կետում նշված ծրագրի շրջանակներում պետական պարտավորությունները համարվում են դադարեցված, սակայն նրա համար պահպանվում է պետական աջակցությամբ իրականացվող բնակարանային ապահովման այլ ծրագրերի շրջանակներում բնակարանային պայմանների բարելավման իրավունքը:

4. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**ՀԻՄՆԱՎՈՐՈՒՄ**

«Հայաստանի Հանրապետության կառավարության 2020 թվականի մայիսի 7-ի

N712-Ն որոշման մեջ փոփոխություններ կատարելու և ժամկետ սահմանելու մասին» ՀՀ կառավարության որոշման նախագծի ընդունման

1. **Կարգավորման ենթակա ոլորտի կամ խնդրի սահմանումը**

Որոշման նախագծի նպատակը՝ ՀՀ կառավարության 2020 թվականի մայիսի 7-ի N712-Ն որոշման (այսուհետ՝ Որոշում) համաձայն բնակարանային պայմանների բարելավման հնարավորություն ստացած անձի՝ Հայաստանի Հանրապետության Շիրակի մարզի Մարմաշեն համայնքի Շիրակ բնակավայրի բնակիչ Զարուհի Սանդրոյի Մինասյանի բնակարանային խնդրի կանոնակարգումն է:

1. **Առկա իրավիճակ**

Երկրաշարժի հետևանքով անօթևան մնացած ընտանիքների բնակարանային խնդիրների լուծմանն ուղղված պետական աջակցության ծրագրի (այսուհետ՝ Ծրագիր) շրջանակներում ընտանիքը բնակարանային պայմանների բարելավման կարող էր հավակնել ընտանիքի 3 անձով (Սանդրո, Հռիփսիկ և Զարուհի Մինասյաններ):

Ընտանիքին բնակարանային խնդրի լուծման հնարավորություն է ընձեռվել Որոշման համաձայն, որպես բնակելի տան կառուցման հավակնող: Սակայն, Որոշմամբ նախատեսված պայմանագրի կնքման փուլում փաստաթղթերի հավաքագրման ժամանակ պարզվել է, որ ընտանիքի 3 անձից 2-ը մահացել են:

Արդյունքում, Ծրագրի շրջանակներում բնակարանային պայմանների բարելավման հավակնող է մնացել միայն Սանդրո և Հռիփսիկ Մինասյանների դուստրը՝ Զարուհի Մինասյանը:

Ելնելով տեխնիկատնտեսական նպատակահարմարությունից՝ Ծրագրի շրջանակներում ձևավորվել է գյուղական բնակավայրերում մեկ սենյականոցի շահառուների բնակարանային խնդիրը՝ բնակելի տան կառուցման փոխարեն ֆինանսական աջակցության տրամադրմամբ (ուղղակի կամ բնակարանի գնման վկայագրի միջոցով) լուծելու մոտեցումը:

Այդ պարագայում, անհրաժեշտություն է առաջանում Զարուհի Մինասյանի բնակարանային խնդրի լուծման տարբերակ դիտարկել բնակարանի գնման վկայագրի տրամադրումը: Այս մոտեցման մասին Զարուհի Մինասյանին պարզաբանվել է ՀՀ Շիրակի մարզպետարանի կողմից, որին քաղաքացին համաձայնել է և ներկայացրել համապատասխան դիմում:

Նախագծով առաջարկվող փոփոխությունների արդյունքում նախատեսվում է Զարուհի Մինասյանին տրամադրել բնակարանի գնման վկայագիր: Ընդ որում, վկայագրի գործողության ժամկետ է սահմանվում վկայագիրն ստանալու օրվանից վեց ամիս, իսկ վկայագրում նշվող աջակցության չափը պետք է հաշվարկվի՝ ՀՀ կառավարության 2020 թվականի մայիսի 7-ի N712-Ն որոշման 11-րդ կետի 1-ին ենթակետի «ե» պարբերությամբ նախատեսված կարգով և կազմում է 3,809.3 հազ. դրամ:

**3.** **Կարգավորման նպատակները, ակնկալվող արդյունքը**

Նախագծի ընդունմամբ ակնկալվում է կանոնակարգել ընտանիքի կազմում տեղի ունեցած փոփոխության արդյունքում բնակելի տների կառուցման հավակնող ընտանիքների ցուցակից բնակարանի գնման վկայագիր ստացող ընտանիքների ցուցակ փոխադրված՝ Հայաստանի Հանրապետության Շիրակի մարզի Մարմաշեն համայնքի Շիրակ բնակավայրի բնակիչ Զարուհի Սանդրոյի Մինասյանի բնակապահովման հարցը:

**4. Իրավական ակտի նախագիծը մշակող պատասխանատու մարմինը, ինչպես նաև, անհրաժեշտության դեպքում, նախաձեռնողի, հեղինակների և մշակմանը մասնակցող անձանց մասին տեղեկություններ.**

Նախագիծը մշակվել է ՀՀ քաղաքաշինության կոմիտեի կողմից՝ ՀՀ Շիրակի մարզպետի կողմից ներկայացված առաջարկության հիման վրա:

**5. Տեղեկություն այն աղբյուրների մասին, որոնցից օգտվել են հարցը կարգավորելիս**

Նախագիծը մշակելիս հիմք են ընդունվել ՀՀ Շիրակի մարզպետարանի կողմից ներկայացված տեղեկատվությունը, Ծրագրի շրջանակներում ձևավորված մոտեցումները, ՀՀ կառավարության 2020 թվականի մայիսի 7-ի N712-Ն որոշումը:

**6. Իրավական ակտի նախագծի մշակման համար հիմք դարձած ֆինանսական, տնտեսական հաշվարկները, վիճակագրական տվյալները, սոցիալական հարցման, հետազոտությունների, վերլուծությունների կամ դիտարկման արդյունքները, ինչպես նաև իրավական ակտի նախագծի ընդունումը հիմնավորող այլ տվյալներ**

Նախագծի մշակման համար ֆինանսական հաշվարկների անհրաժեշտություն չի եղել:

**7. Իրավական ակտի՝ նորմատիվ բնույթի հիմնավորվածությունը.**

Նախագիծն իր բնույթով առավելապես անհատական է, քանի որ վերաբերում է կոնկրետ անձի խնդրին, սակայն նախագծի նորմատիվ բնույթը հիմնավորվում է «Նորմատիվ իրավական ակտերի մասին» ՀՀ օրենքի 34-րդ հոդվածի 2-րդ մասի դրույթներով, այն է՝ մեկ այլ նորմատիվ իրավական ակտի մեջ փոփոխություններ կատարելու անհրաժեշտությամբ:

**8. Ներկայացվող հարցի կապակցությամբ լրացուցիչ ֆինանսական միջոցների պահանջի անհրաժեշտությունը, ինչպես նաև Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունների մասին.**

Նախագծի ընդունման դեպքում պետական բյուջեում կամ տեղական ինքնակառավարման մարմինների բյուջեներում ծախսերի և եկամուտների ավելացումներ չեն առաջանում: